คลายความกังวลผู้ประกันตน ม. 33 ที่ตกหล่นเงินเยียวยารอบแรกไม่เข้าบัญชี แนะรีบปรับปรุงข้อมูลผูกบัญชีพร้อมเพย์กับเลขบัตรประชาชน
นางเธียรรัตน์ นะวะมะวัฒน์ โฆษกกระทรวงแรงงาน (ฝ่ายการเมือง) เปิดเผยถึงโครงการเยียวยานายจ้างและผู้ประกันตนมาตรา 33 ในกิจการที่ได้รับผลกระทบจากประกาศเคอร์ฟิวและล็อกดาวน์ในพื้นที่ควบคุมสูงสุดและเข้มงวด โดยเริ่มโอนจ่ายเงินรอบแรกไปแล้วเมื่อวันที่ 4-6 สิงหาคม 2564 วันละ 1 ล้านคน โดยโอนเงินเข้าบัญชีพร้อมเพย์เลขบัตรประชาชนของผู้ประกันตนมาตรา 33 ใน 9 ประเภทกิจการ พื้นที่ 10 จังหวัด ได้แก่ กรุงเทพมหานคร นครปฐม นนทบุรี ปทุมธานี สมุทรปราการ สมุทรสาคร ปัตตานี ยะลา นราธิวาส และสงขลา ซึ่งที่ผ่านมา 2 วัน คือ วันที่ 4 และ 5 สิงหาคม มีผู้ประกันตนมาตรา 33 ได้รับเงินโอนคนละ 2,500 บาท ไปแล้ว จำนวน 1,829,387 คน คิดเป็นร้อยละ 92 ยังมีผู้ประกันตนอีก 170,613 คน ที่โอนเงินไม่สำเร็จ ด้วยสาเหตุยังไม่ผูกพร้อมเพย์กับเลขบัตรประชาชนสูงถึงร้อย 90 จำนวน 157,058 คน และจากสาเหตุอื่นๆ คือ บัญชีปิด/ไม่มีความเคลื่อนไหวร้อยละ 7 จำนวน 13,553 คน ผูกพร้อมเพย์กับเบอร์โทรศัพท์และสาเหตุอื่นๆ อีกร้อยละ 1 ทำให้ไม่ได้รับเงินช่วยเหลือการโอนรอบแรกนี้ ขอให้เร่งตรวจสอบข้อมูลตนเอง หากเช็คแล้วว่าเงินยังไม่เข้าบัญชีให้รีบไปติดต่อธนาคารด่วน หรือหากยังไม่ผูกพร้อมเพย์กับเลขบัตรประชาชน ให้รีบไปดำเนินการผูกบัญชีพร้อมเพย์กับเลขบัตรประชาชน โดยสามารถทำธุรกรรมผ่านแอปพลิเคชันต่างๆ ของธนาคารที่มีบัญชีอยู่ หรือบัญชีปิด/ไม่เคลื่อนไหวแล้ว ให้ดำเนินการเปิดบัญชีและผูกพร้อมเพย์เลขบัตรประชาชนให้แล้วเสร็จ ก่อนวันที่ 9 สิงหาคม 2564 เพื่อรอรับเงินช่วยเหลือเยียวยา ซึ่งสำนักงานประกันสังคม จะโอนให้อีกรอบในวันศุกร์ที่ 13 สิงหาคม 2564ทั้งนี้ ในวันที่ 7 สิงหาคมนี้ สำนักงานประกันสังคมจะเปิดให้ผู้ประกันตนมาตรา 33 ตรวจสอบข้อมูลได้ที่เว็บไซต์สำนักงานประกันสังคม www.sso.go.th พร้อมแจ้งสาเหตุกลุ่มที่ตกหล่นว่าเหตุใดจึงโอนเงินเข้าบัญชีไม่ได้